จับตา Window Dressing พยุงดัชนีสัปดาห์หน้า
โบรกฯมองแนวโน้มการลงทุนในสัปดาห์หน้า ตลาดฯมีโอกาสที่จะผันผวนได้ แต่คาดหวังว่าจะได้แรงหนุนจากการทำ Window Dressing ในช่วงใกล้ปิดงบฯไตรมาส 2/59 ซึ่งอาจจะทำให้ดัชนีฯไม่ปรับตัวลงมาก พร้อมให้แนวรับ 1,400 จุด ส่วนแนวต้าน 1,420 จุด
24 มิ.ย. 2559

น.ส.วิลาสินี บุญมาสูงทรง ผู้อำนวยการฝ่ายวิเคราะห์ บล.โกลเบล็ก เปิดเผยถึงตลาดหุ้นไทยวันนี้รับผลเต็ม ๆ จากผล Brexit ที่คะแนนนำมาทางอังกฤษต้องการจะออกจากการเป็นสมาชิกของสหภาพยุโรป (EU) ส่งผลให้ช่วงเช้าดัชนีปรับตัวลงแรง เนื่องจากตลาดฯคาดการณ์ไว้ก่อนหน้านี้ว่าอังกฤษน่าจะอยู่ในอียูต่อไป ดังนั้นเมื่อผลที่ออกมาเป็น Negative Surprise จึงทำให้นักลงทุนเลือกที่จะขายหุ้นออกมาก่อน แต่ในช่วงบ่ายดัชนีฯรีบาวน์ขึ้นได้แต่ยังอยู่ในแดนลบ อาจเป็นผลจากที่เริ่มตั้งสติได้ว่ากว่าจะเห็นผลกระทบจริงก็ต้องใช้เวลาอีก 2 ปี ซึ่งทางบริษัทฯที่ทำธุรกิจเกี่ยวข้องกับทางยุโรปก็น่าจะปรับตัวกันได้ทันหลังทราบผลอังกฤษจะออกจากอียู
นอกจากนี้ ตลาดฯยังมีข่าวลบจากเรื่องที่นายเดวิด คาเมรอน นายกรัฐมนตรีอังกฤษ ประกาศลาออกหลังจากที่ผลคะแนนออกมาให้อังกฤษออกจากอียู รวมไปถึงยังมีกระแสข่าวลบจากเรื่องที่ประเทศอื่นในกลุ่มอียูแสดงความคิดเห็นว่าอยากจะออกจากอียูด้วยเหมือนกัน
แนวโน้มการลงทุนในสัปดาห์หน้า ตลาดฯมีโอกาสที่จะผันผวนได้ แต่ก็คาดหวังว่าจะได้แรงหนุนจากการทำ Window Dressing ในช่วงใกล้ปิดงบฯไตรมาส 2/59 ซึ่งก็อาจจะทำให้ดัชนีฯไม่ปรับตัวลงมาก พร้อมให้แนวรับ 1,400 จุด ส่วนแนวต้าน 1,420 จุด
ทั้งนี้ สัปดาห์หน้ามีปัจจัยที่จะต้องติดตามในวันที่ 27 มิ.ย.จะมีตัวเลข PMI ภาคบริการของสหรัฐฯ และในวันที่ 28 มิ.ย.จะมีประกาศตัวเลข GDP งวดไตรมาส 1/59 ของสหรัฐฯในครั้งสุดท้าย และ 1 ก.ค.ทางการรถไฟฟ้าขนส่งมวลชนแห่งประเทศไทย (รฟม.) จะมีการเปิดขายซองก่อสร้างโครงการรถไฟฟ้าสายสีส้ม ช่วงศูนย์วัฒนธรรม-มีนบุรี
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 308.00 บาท ลดลง 16.00 บาท
THAI ปิดที่ 24.60 บาท เพิ่มขึ้น 1.80 บาท
PTTEP ปิดที่ 79.75 บาท ลดลง 4.25 บาท
IVL ปิดที่ 30.00 บาท ลดลง 1.75 บาท
SCB ปิดที่ 132.00 บาท ลดลง 3.00 บาท